CELEX: 62011TN0078
Language: mt
Date: 2011-02-07 00:00:00
Title: Kawża T-78/11 P: Appell ippreżentat fis- 7 ta’ Frar 2011 minn Erika Lenz mis-sentenza mogħtija fl- 14 ta’ Diċembru 2010 mit-Tribunal għas-Servizz Pubbliku fil-Kawża F-80/09, Lenz vs Il-Kummissjoni

2.4.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 103/25
            
         Appell ippreżentat fis-7 ta’ Frar 2011 minn Erika Lenz mis-sentenza mogħtija fl-14 ta’ Diċembru 2010 mit-Tribunal għas-Servizz Pubbliku fil-Kawża F-80/09, Lenz vs Il-Kummissjoni
   (Kawża T-78/11 P)
   2011/C 103/44
   Lingwa tal-kawża: il-Ġermaniż
   
      Partijiet
   
   
      Appellanti: Erika Lenz (Osnabrück, il-Ġermanja) (rappreżentanti: V. Lenz u J. Römer, avukati)
   
      Appellata: Il-Kummissjoni Ewropea
   
      Talbiet tal-appellanti
   
   
               —
            
            
               tannulla fl-intier tagħha s-sentenza tat-Tribunal għas-Servizz Pubbliku tal-14 ta’ Diċembru 2010 fil-Kawża F-80/09;
            
         
               —
            
            
               tilqa’ t-talbiet kollha li ġew ippreżentati fl-ewwel istanza;
            
         
               —
            
            
               tikkundanna lill-Kummissjoni Ewropea għall-ispejjeż tal-appell.
            
         
      Aggravji u argumenti prinċipali
   
   Insostenn tal-appell tagħha, l-appellanti tinvoka erba’ aggravji.
   (1)   L-ewwel aggravju: żnaturament tal-fatti fil-punt 29 tas-sentenza appellata u ksur tar-Regoli tal-Proċedura
   L-appellanti takkuża lit-Tribunal għas-Servizz Pubbliku bil-fatt li huwa ddeskriva l-“ġustifikazzjoni” tal-Kummissjoni fid-deċiżjoni kkontestata bħala tali u aċċettaha wkoll, minkejja li din ma kinitx ġiet prodotta bil-Ġermaniż u għalhekk ma kinitx rikonoxxuta b’mod espliċitu mill-appellanti. F’dan ir-rigward, it-Tribunal għas-Servizz Pubbliku kiser l-Artikolu 29 tar-Regoli tal-Proċedura tiegħu kif ukoll ir-Regolament tal-Kunsill Nru 1, tal-15 ta’ April 1958, li jistabbilixxi l-lingwi li għandhom jintużaw mill-Komunità Ekonomika Ewropea (ĠU Edizzjoni Speċjali bil-Malti, Kapitolu 1, Vol. 1, p. 3). Fil-fehma tal-appellanti, il-punt 29 tas-sentenza appellata jinkludi mhux biss difett proċedurali iżda wkoll żnaturament tal-fatti.
   (2)   It-tieni aggravju: żnaturament tax-xogħol ta’ Heilpraktiker fil-Ġermanja
   Huwa allegat li t-Tribunal għas-Servizz Pubbliku żnatura l-fatti tax-xogħol mediku ta’ Heilpraktiker fil-Ġermanja.
   (3)   It-tielet aggravju: żnaturament tal-fatti fiċ-ċitazzjoni ta’ xhud
   L-appellanti ssostni li t-Tribunal għas-Servizz Pubbliku żnatura l-fatti li kellhom jagħtu lok għaċ-ċitazzjoni tax-xhud. Fil-punti 20 u 45 tas-sentenza appellata, it-Tribunal għas-Servizz Pubbliku sostna b’mod żbaljat li r-rikors kien jirrigwarda rimbors lix-xhud ikkonċernata. Madankollu, skont l-appellanti, dan kien jikkonċerna x-xhieda ta’ fatti li seħħew f’perijodu li matul tiegħu x-xhud kienet koperta mis-sistema komuni ta’ assigurazzjoni għall-mard tal-Unjoni Ewropea.
   (4)   Ir-raba’ aggravju: nuqqas ta’ fatti fis-sentenza
   F’dan ir-rigward, l-appellanti tallega li s-sentenza appellata ma tinkludix ċerti argumenti li saru mill-partijiet fil-proċeduri orali quddiem it-Tribunal għas-Servizz Pubbliku u li konsegwentement tali argumenti ma ġewx eżaminati.